RIMAVSKÁ SOBOTA. S príjmami viac ako 19 miliónov eur a prebytkom 12.616 eur ráta aktuálny rozpočet mesta Rimavská Sobota po tretej zmene, ktorú schválili poslanci na svojom poslednom, mimoriadnom zasadnutí.
V rámci spomínanej zmeny rozpočtu zástupcovia občanov schválili z rezervného fondu 210-tisíc eur na rekonštrukciu zimného štadióna, 167-tisíc eur na dostavbu toboganu v rekreačnej oblasti Kurinec, 77-tisíc eur na revitalizáciu Mestskej záhrady, 50-tisíc eur na modernizáciu technológie krytej plavárne či 30-tisíc eur na výstavbu splaškovej kanalizácie v mestskej časti Tomašová.
V oblasti športu prispeli 20-tisícimi eurami hokejovému a 18.900 eurami futbalovému klubu. Naopak, viacero položiek museli vyškrtnúť, aby sa rozpočet nestal schodkový. Najvyššou zrušenou čiastkou bolo 84-tisíc eur, ktoré mali byť pôvodne určené na rekonštrukciu miestnych komunikácií. Poslanci tiež vyškrtli 22-tisíc eur, ktoré mali ísť na financovanie kultúry v meste.
"Myslím si, že táto tretia zmena rozpočtu zabezpečí do určitej miery rozvoj mesta Rimavská Sobota," zhodnotil po odsúhlasení návrhu primátor Jozef Šimko. Dodal tiež, že poslanci napokon schválili takmer všetky jeho požiadavky, ktoré predniesol ešte v januári.